ክስ የተቋረጠላቸው ሁለት ባለሀብቶች ከውጭ ተመለሱ
በሙስና ወንጀል ተጠርጥረው ክስ ከተመሠረተባቸው ታዋቂ ባለሀብቶች መካከል ክሳቸው የተቋረጠላቸው ሁለት ባለሀብቶች ወደ አገር ቤት ተመለሱ፡፡ በቅርቡ ክሳቸው የተቋረጠላቸውና ወደ አገር ቤት የተመለሱት ባለሀብቶች አቶ ጌቱ ገለቴና አቶ ገምሹ በየነ ናቸው፡፡ አቶ ጌቱ በሙስና ወንጀል መጠርጠራቸው ተገልጾ በቁጥጥር ሥር ከመዋላቸው በፊት ከአገር መውጣታቸው የተነገረው፣ ከአምስት ዓመታት በፊት እንደነበር አይዘነጋም፡፡ ወደ አገር ቤት እስከተመለሱ ድረስ ዱባይ ይኖሩ ነበር፡፡አቶ ገምሹ ደግሞ ሐምሌ 2009 ዓ.ም. በሙስና ተጠርጥረዋል ተብለው ክስ ተመሥርቶባቸው ንብረታቸው እንዲታገድ ከተደረጉት ባለሀብቶችና ድርጅቶች ኃላፊዎች መካከል አንዱ ሲሆኑ፣ በተጠረጠሩበት ክስ ሳይያዙ ከአገር ወጥተው ከአሥር ወራት በላይ ቆይተዋል፡፡ አቶ ገምሹ ወደ አገር ቤት እስከተመለሱበት እሑድ ግንቦት 25 ቀን 2010 ዓ.ም. ድረስ ዱባይና አሜሪካ እንደነበሩ ምንጮች ይገልጻሉ፡፡ በቅርቡ በመንግሥት ክሳቸው እንዲቋረጥ ከተደረጉት ባለሀብቶችና የመንግሥት የሥራ ኃላፊዎች ስም ዝርዝር ውስጥ እነዚህ ባለሀብቶች እንዳሉበት በመገለጹ ወደ አገር ቤት መመለሳቸው ታውቋል፡፡ በተለይ አቶ ገምሹ፣ ገምሹ ኮንስትራክሽን ኩባንያና ኢሊሊ ሆቴል የተባሉት ድርጅቶቻቸው እንዲታገዱና የሥራ እንቅስቃሴያው በውክልና እንዲመራ ተደርጎ እንደነበር አይዘነጋም፡፡ አቶ ጌቱ ጌትአስ ኢንተርናሽናል የተባለ ኩባንያና ባለቤት ሲሆኑ በተለያዩ የቢዝነስ ዘርፎች የተሰማሩ ባለሀብት ናቸው፡፡ መንግሥት በእነዚህ ባለሀብቶች ላይ ተመሥርቶ የነበረው ክስ እንዲቋረጥ ትዕዛዝ ከመስጠቱ ቀደም ብሎ፣ ጠቅላይ ሚኒስትር ዓብይ አህመድ (ዶ/ር) ለመጀመርያ ጊዜ የንግዱን ኅብረተሰብ ባነጋገሩበት ወቅት በተለያዩ ምክንያቶች ክስ ተመሥርቶባቸው ከኢትዮጵያ ውጪ የሚገኙ ባለሀብቶች ይቅርታ ተደርጎላቸው ይመለሱ የሚል ጥያቄ ቀርቦላቸው እንደነበር አይዘነጋም፡፡